สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 27 พ.ค.58
27 พ.ค. 2558

– เงินเยนอยู่ที่ระดับ 123.60 เยน/ดอลลาร์ จากช่วงเช้าที่ระดับ 123.00/36 เยน/ดอลลาร์
– เงินยูโรอยู่ที่ระดับ 1.0900 ดอลลาร์/ยูโร จากช่วงเช้าที่ระดับ 1.0850/0893 ดอลลาร์/ยูโร
– ดัชนี SET ปิดวันนี้ที่ระดับ 1,500.84 จุด เพิ่มขึ้น 2.86 จุด หรือ 0.19% มูลค่าการซื้อขาย 31,750.70 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 766.00 ล้านบาท (SET+MAI)
 
– ม.ร.ว.ปรีดิยาธร เทวกุล รองนายกรัฐมนตรี ฝ่ายเศรษฐกิจ กล่าวถึงแนวโน้มการส่งออกของไทยในเดือนพ.ค. โดยคาดว่าจะไม่ติดลบแล้ว หลังจากที่เดือนเม.ย.การส่งออกติดลบลดลงมาอยู่ที่ -1.7% ซึ่งคาดว่าไตรมาส 2 ของปีนี้การส่งออกจะปรับตัวดีขึ้นกว่าไตรมาสแรกที่ติดลบกว่า 4% ซึ่งส่วนหนึ่งเป็นผลกระทบจากที่ช่วงนั้นเงินบาทแข็งค่าเมื่อเทียบกับค่าเงินของจีน และญี่ปุ่นซึ่งเป็นประเทศคู่ค้าในลำดับต้นๆ ของไทย ดังนั้นจึงต้องรออีกสักระยะหลังจากที่เงินบาทปรับตัวอ่อนค่าลงจึงจะทำให้การส่งออกของไทยกลับมาดีขึ้นได้
– นางอรรชกา สีบุญเรือง ปลัดกระทรวงอุตสาหกรรม กล่าวถึงการคาดการณ์มูลค่าการลงทุนภาคอุตสาหกรรม ตลอดทั้งปี 2558 ซึ่งมีแนวโน้มทะลุ 1 ล้านล้านบาท จากทิศทางการลงทุนในภาคอุตสาหกรรมไทยในปีนี้ ยังคงเป็นไปในทิศทางที่ค่อนข้างสดใส
– รัฐมนตรีกระทรวงการคลังและผู้ว่าการธนาคารกลางของกลุ่มประเทศ G7 ซึ่งประกอบไปด้วยเยอรมนี ฝรั่งเศส อิตาลี ญี่ปุ่น แคนาดา สหราชอาณาจักร และสหรัฐอเมริกา เตรียมหารือกันในวันนี้ที่เมืองเดรสเดน ประเทศเยอรมนี ร่วมกับตัวแทนจากกองทุนการเงินระหว่างประเทศ (IMF) ธนาคารโลก องค์การเพื่อความร่วมมือทางเศรษฐกิจและการพัฒนา (OECD) ธนาคารกลางยุโรป (ECB) ยูโรกรุ๊ป และกรรมาธิการเศรษฐกิจและการคลังแห่งสหภาพยุโรป สำหรับหัวข้อการประชุมครั้งนี้ คาดว่าจะรวมถึงแนวทางในการส่งเสริมเศรษฐกิจให้เติบโตอย่างยั่งยืน มาตรการควบคุมดูแลตลาดการเงิน และการยกระดับความร่วมมือในด้านนโยบายภาษีระหว่างประเทศ
– เจ้าหน้าที่กรีซเตรียมประชุมร่วมกับกลุ่มเจ้าหนี้ที่กรุงบรัสเซลส์ ประเทศเบลเยียมในวันนี้ ในขณะที่เส้นตายในการชำระหนี้ให้กับกองทุนการเงินระหว่างประเทศ (IMF) ช่วงต้นเดือนมิ.ย.กำลังงวดเข้ามาทุกที
– นายเบน เบอร์นันเก้ อดีตประธานธนาคารกลางสหรัฐ(เฟด) ระบุยังไม่พบหลักฐานที่บ่งชี้ว่าตลาดต่างๆในสหรัฐ รวมถึงตลาดอสังหาริมทรัพย์มีการเคลื่อนไหวที่รุนแรงเกินไป ส่วนกระแสคาดการณ์เรื่องการปรับขึ้นอัตราดอกเบี้ยของสหรัฐนั้นถือเป็นสัญญาณในด้านบวก เพราะสะท้อนให้เห็นว่าเฟดมีความเชื่อมั่นต่อเศรษฐกิจ
 
ที่มา: สำนักข่าวอินโฟเควสท์